فاتیمە
سەڵاح/ وێژەی  مناڵان یەکیگە لە گرنگترین
مژارەیل ئەدەب، خاوەن ناورۆکیگ رەنگاوڕەنگ و رەنگین و سادەس و لەهەمان وەخت هەڵگر
پەند و پەیامیگە و ئەرا وەرچەو رووشنی مناڵ و چێژ بەخشێد، تاكمەجاریگیش وە تەنیا
ئەرا چێژ وەرگردن و خوەشی وەخشینە و هویچ پەیامیگ هەڵنەگردیە، هەردگ جویرەگەیش
سوودەیل فرەیگ رەسننە مناڵ.
له گرنترین لقەیل وێژەی مناڵان چیرۆکە، ئەوەگ جی
خوەشیە ک لە وێژەی شیوەزار فەیلی گرنگی تایبەتیگ دریاس وەپی نوسەریل فرەیگ هەس نوک
پێنوسیان ئەرا نوسین ئی جویر داستان و چیرۆکە تیژ کردنە  ک  له‌
شێوەزارەیلتر کوردی  گرنگی فرەیگ وەپی
نەدریایە  و کەم کەس خامەی هەڵگردەیە ئەرا
نویسین چیرۆک مناڵان چوینکە لە وەخت نوسینی بایەتە نویسەر وە وریایی و باوەتەیل
ناوڕۆک چیرۆک  هەڵوژێرید وە جویریگ ک وەرد
هویرەوکردن وفام مناڵ بگونجێد و رەگەز گرێیەگەی توون نەود وچەن گرییگ لەهەمان وەخت
هەڵنەگرێد  و وە شیوەی کوڵ و پوخت
بنوسریەێد  و وشەیلی سەنگ هەڵچن بکەێد سادە
و رەنگین و پەیام هەڵگر بوود و خەیاڵیگ لە لای مناڵەگە دروس بکەێد و هەس
هویرەوکردن و خەیاڵی بجویلنێد، خوەشبەختانە شیوه‌زار فەیلی لەی باوه‌ته‌ نواڕه‌وه‌
.
زانیایەیل
سایکلۆژی مناڵ و پزشکەیل مناڵەیل پەروەردەکارەیل چیرۆک وە گرنگترین هوکار
پەروەردەیی کارتێکەر زانن، چوینکە گرنگی فرەیگ دیرێد لە بونیاتنان  کەسایەتی مرۆڤ وەگشتی و تایوەتی مناڵ و ئەو
مناڵەیلە چیرۆک ئەرایان خوەنریەێدەو یا وتیایە ئاسۆی فام و هویرەوکردنیان
فراوانترە، و یادگەی خاستریگ دیرن وەچەو مناڵیگ چیرۆک ئەرای نەوتریایە، ئامانج و
هەس داهێنەرانە وەلایان دروس بوود.
چیرۆک
کاریگەری فرەیگ دیرێد ئەرا مناڵەیل قۆناغ بنەرەتی وە تایبەت پۆل یەک و دوو و سێ،
یەکیگە لە فاکتەرە سەرەکیەیل پرۆسەی هویکارەکردن و پەروەردە ک داڵگ و باوگ و
مامۆستا توه‌نێد وە شێوەی خاسیگ سوود لەلی وەربگرێد، چونکە مناڵ نیەتوەنێد
گوشبگرێد لەئامووژگاری و وتارەیل جوراوجور، بایەت ئەوەگ گرنگە و تواێد بخەێده‌ ناو
دڵ ودەرون و هەس و هویرمان مناڵەگە بەشەیگ فرەی لە ری چیرۆکەو بوود، چوینکە ری
ئاسانیگە ئەرا کاڵین توێم  رەوشت بەرزی و
رەفتار راس و دروس وەلای مناڵ.
هەر
لە ری مه‌ته‌ڵ و  چیرۆک توەنریەێد
هویرەوکردن مناڵ وەهێز بکریەێد، هەنای گوش گرێد لە چیرۆکیگ بڕیگ هەس لە خوەشی و
ناخوەشی و ترس و دڵڕەواکێ.... ، وەلای دروس بوود لە ئەنجام تەقەلای مینەکردن و
زانین و پەیاکردن ئەو چشتەیلە دەێد ک هویرمانی پەنگ خواردنەس لەری ئەو چیرۆکە.
بیجگە
لەوە ئەو فەنتازیای خەیالە وەلای دروس بویە لە جەهان واقعی خوەشەویستی و سۆزیگ
وەرانوەریان پەیا کەێد، کەسایەتی بەهێزیگ ئەرای دروس بوود چوینکە فرەجار مناڵەگە
لە وەخت ژنەفتن چیرۆکەگە خوەی لە جیاتی کاراکتەرەیل ناو چیرۆکەگە دانەێد و جار هەس
لە هەڵسوکەوت رووژانەی رەنگدانەوە دەێد و تەقەڵا كه‌ید له‌ ته‌وریه‌و بكا
(لاسای  بكاد) .
هەر
لەوه‌ر رووشنایی ئه‌یە، بایەت لە هەڵوژاردن ئەو مه‌ته‌ڵ و  چیرۆکەیلە خوازیمن بڕەسنیمنێ مناڵ وریا بویمن
نەوەک وە پیچەوانەوە کاریگەری خراو دروس بکەێد، هەر وەک ئاشکراس هەر لە زەمانەی
زویەو مه‌ته‌ڵ وچیرۆک بویە و دایە وباوە گەورەیل ئەرا مناڵەیلیان وتنەسێ باوجی
بڕیگ جار لە جیاتی تام و مژ خوەشی رخیگ لە دڵ مناڵەگە دروس کردیە تا گەورە
بوینیش  ئه‌و ترس و رخه‌ هەر لە دڵ و
دەروین ئەو کەسە مەنیە.
